מקאן תל אביב

מקאן תל אביב היא קבוצת הפרסום הגדולה בישראל. החברה נמצאת בבעלות תאגיד הפרסום הבינלאומי "מקאן" הכולל יותר מ-160 משרדים ב-130 מדינות.

היסטוריה 
"מקאן תל אביב" הוקמה ב-1979 בשם "קשר בראל", על ידי אבנר בראל בשותפות עם דן חיון, גרפיקאי, ואריה רוטנברג, אסטרטג שיווק שהגיע למשרד מייד עם סיום הלימודים בטכניון. המשרד הוקם לאחר פירוק שותפות קודמת שהייתה לבראל עם הפרסומאי בוב ארויו. בין לקוחות המשרד החדש נמנו הבנק הבינלאומי הראשון, מפעל הפיס, החברות "טנא נגה" ו"יפאורה" עם המותגים "שוופס" ו"מיץ פז", כלבו שלום והקבלן אברהם גינדי.

בשנת 1981 קיבל "קשר בראל" את ניהול קמפיין הבחירות של מפלגת הליכוד בבחירות לכנסת ה-11. הקמפיין תחת הסלוגן "הליכוד בדרך הנכונה", זכה להצלחה והליכוד קיבל 48 מנדטים. אחריו, בבחירות לכנסת ה-12, משרד "קשר בראל" עבר לעבוד עם "מפלגת העבודה", אך למרות שהעבודה הייתה לפלגה הגדולה ביותר עם 44 מנדטים, היא קיבלה פחות מ-47 המנדטים בבחירות ב-1981. בשנת 1992, המשרד היה אמון על תעמולת הבחירות של מפלגת העבודה בבחירות לכנסת ה-13, הפרסום התמקד לראשונה במועמד העומד בראש המפלגה, ולא במפלגה עצמה. הסיסמה מאז, "ישראל מחכה לרבין", הייתה פרפרזה על השיר "נאצר מחכה לרבין". הקמפיין זכה להצלחה והעבודה קיבלה 44 מנדטים לעומת 32 של הליכוד.

עם השנים, המשרד גדל והפך לאחד משלשת המשרדים הגדולים בענף, כשרשימת לקוחותיו כללה עסקים מהמובילים בענפי המסחר השונים: בנק הפועלים, מקדונלד'ס, מפעל הפיס, פלאפון, תנובה, בזק ואחרים.

בשנות ה-90, החלו להתעניין בענף הפרסום הישראלי גם סוכנויות הפרסום הבינלאומיות הגדולות. "קשר בראל" היה מהראשונים להתקשר עם אחת כזאת, "מקאן אריקסון", שהייתה באותה עת סוכנות הפרסום הגדולה בעולם. ב-1995 רכשה "מקאן אריקסון" 20% ממניות המשרד, אשר שמה עודכן ל"מקאן קשר בראל". במקביל רכשה "קשר בראל" מספר משרדי פרסום אחרים בישראל, ביניהם משרדו של אילן שילוח, שהיה אז מנכ"ל חברה לייעוץ אסטרטגי, והוא מונה למנכ"ל, ואבנר בראל עבר לשמש יושב ראש החברה. בעקבות אותו מהלך ארגוני, "מקאן-קשר בראל" היא משרד הפרסום הגדול בישראל מאז 1998. בשנת 2003 הבעלים המייסדים, בראל, פרידמן ורוטנברג מכרו את כל החזקותיהם ל"מקאן אריקסון".

בספטמבר 2002 מונתה שירה מרגלית לתפקיד משנה למנכ"ל, ובינואר 2003 כמנכ"ל משותף עם אורן פרנק. השניים פוטרו באוקטובר 2007 על ידי היו"ר אילן שילוח לאחר שהעבירו ביקורת על התנהגותו הכוחנית של נוחי דנקנר, שהחברות שלו היו לקוחות של המשרד. במקומם מונתה איריס בק, ששימשה בתפקיד עד 2012.

בשנת 2004 נחשף כי המשרד היה מעורב בפרשת האי היווני והיה אמור להשתכר 3.8 מיליון דולר משירותי ייעוץ לפרויקט.

בשנת 2012 מכר אילן שילוח את יתרת מניותיו במשרד למקאן אריקסון העולמית, והוא הפך לחברת בת בבעלות מלא שלה. שילוח המשיך לשמש יו"ר החברה עד 2011, קיבל תשלום נוסף על אי-תחרות ובסך 230 מיליון ש"ח. מאז שמכר את אחזקתו מכהן כחבר דירקטוריון.

בשנת 2014 קבוצת הפרסום "מקאן אריקסון" שינתה את שם המשרד ל"מקאן תל אביב" וזאת כחלק מיישום האסטרטגיה הרחבה של מקאן העולמית לפעול בעל העולם תחת השם "מקאן".

בשנת 2015 מונה עמית משיח למנכ"ל החברה.

פעילות 
"מקאן תל אביב" מחזיקה כ-25% מחברת ההשקעות TheTime של אילן שילוח, שביצעה השקעות ראשוניות בכ-30 חברות סטארטאפים.

"מקאן תל אביב" מחזיקה בבעלות המלאה בחברת רכש המדיה "יוניברסל", השולטת על כ-30% משוק זה בישראל.

על לקוחות המשרד נמנים אל על, יוניליבר, תנובה, איקאה, בנק לאומי, פז, max, לוריאל, אסם ועוד.

בדצמבר 2003 "מקאן קהילות", שהיא חברת הבת של מקאן תל אביב, בראשות המנכ"ל יוסי בן טוב, העוסקת ביישום חברתי של מקצוע הפרסום, על ידי יצירת קבוצות קריאטיב עסקיות בקהילות שוליים, יוצאת בקמפיין תדמיתי ראשון מסוגו בישראל, עם החברות קשת, טלעד, ערוץ 10 ויס, למען כבדי שמיעה. במסגרת הקמפיין כבדי שמיעה וחרשים - עורכים את הקמפיין בעצמם ועל עצמם.

בשנים 2011–2020 המשרד היה שותף באתר התוכן "סלונה".

בשנת 2013 הוקמה שלוחה דרומית של הקבוצה במצפה רמון בשם "McCann Valley", אשר מתמקדת במתן שירותי פרסום מכווני תוצאה עם דגש על פלטפורמות דיגיטליות. השלוחה הדרומית הוקמה על ידי חנה רדו. ב-2014 אוחדה לתוך השלוחה חברת הבת "מקאן בוטיק". ב-2017 הוקמה השלוחה "ספרינג ואלי" בקיבוץ מעוז חיים שבעמק המעיינות, שלוחה המתמחה בשיווק דיגיטלי.

הישגים ופרסים 
 המשרד היחיד בישראל שזכה ב-4 פרסי פלטינום ברצף בתחרות אפי.
 בשנת 2000 זכה סרטון שיצר המשרד עבור קמפיין של ארגון גרינפיס במדליה בפסטיבל פרסום ניו יורק. באותה שנה זכה בתואר "הסוכנות היצירתית של השנה" בקבוצת מקאן-אריקסון העולמית מתוך 140 משרדי הקבוצה.
 בשנת 2001 הוביל המשרד קמפיין אירופי כבור חברת קוקה-קולה בהיקף 300 מיליון דולר.
 ב-2016 זכה המשרד ב-3 אריות בפסטיבל הפרסום בקאן
 מקאן-ואלי נבחר לפרויקט החברתי החשוב באירופה בכנס השנתי של מקאן העולמית ב-2016.
 זכיות מרובות בתחרות הפרסום הישראלית "דג הזהב".

קישורים חיצוניים 
 אתר מקאן
 אתר "מקאן ואלי"
 אתר "ספרינג ואלי"
 
 
  - ריאיון עם מנכ"ל המשרד עמית משיח

הערות שוליים

משרדי פרסום בישראל
ישראל: חברות שהוקמו ב-1979